Moschion Moerichi filius
Vide etiam paginam fere homonymam: Moschion (coquus). Moschion (Graece Μοσχίων), qui saeculo IV a.C.n. exeunte floruit, fuit anno 314 a.C.n. (una cum Idomeneo) Antigoni Monophthalmi ad Rhodios legatus. Ibi missi sunt ut aedificationem navium bellicarum suaderent. Moschion Moerichi filius, Antigoni ut videtur sectator et fortasse idem homo, in inscriptione a Calymniis laudatur ut qui iuxta Poglam in finibus Lydiae et Pisidiae milites Calymnios quodammodo adiuverit.